Ndi Pondola Oku Yula Ndati Alambalalo?
Ceci o sukila oku linga
Catete, limbuka okuti ove o kuete ocikele coku lavulula ovilinga viove ndaño okuti akamba vove va nõla oku linga ovina vikuavo.
Cavali, kũlĩhĩsa elambalalo o sima okuti ka ca lelukile oku liyaka lalio.
Noke, li pula ndoco: ‘Kocitumãlo cipi ndi pondola oku liyaka lalambalalo aco? (Kosikola? Kupange? Kocitumãlo cikuavo?) Oku limbuka ocitumãlo wa siata oku lambalaliwa ci pondola oku ku kuatisa oku yuvula ovitangi.
Kaliye, wa lipongiyila oku yula ocitangi caco. Ocina catete o sukila oku linga oku tepulula ale oku yuvula ovina vi koka elambalalo. (Ndeci: Nda noke yoku lilongisa kosikola o pita ponẽle yakamba vove vo kosikola va ku vetiya oku sipa, citava okuti ku piti vali konjila yaco oco o yuvule oku li sanga lavo.) Ocili cimue: “Akamba” vana va ku vetiya oku linga ovina ka via sungulukile, hakambako vocili.
Ocili okuti, halonjanja viosiko ci tava oku yuvula alambalalo. Cikale cilo ale kovaso yoloneke, citava okuti o ka liyaka lelambalalo limue. Nye o sukila oku linga?
O sukila oku lipongiya!
Sokolola ndoco: Yesu wa kũlĩhĩle ovina a sukilile oku linga catiamẽla koku liyelisa kovituwa. Eye wa nõlelepo oku pokola ku isiaye olonjanja viosi. (Yoano 8:28, 29) Omo liaco, o sukila oku kũlĩha tete ovina o sukila oku linga.
Upange. Limbuka nda o tẽla oku sokolola asunga avali oco o yule alambalalo wa siata oku liyaka lavio. Noke sokolola ovina vivali o sukila oku linga vi pondola oku ku kuatisa oku yuvula alambalalo aco.
Momo lie ecelela okuti vakuene va lavulula ovilinga viove? Lekisa okuti wa kola kuenda linga ovina wa kũlĩha okuti via sunguluka. (Va Kolosai 3:5) Kuenda likutilila olonjanja viosi, oco o tẽle oku ci linga.—Mateo 6:13.
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn